11. 3. 2024.

**Vec: Príloha k podnetu na Radu pre mediálne služby**
- Stanovisko účinkujúceho v Reportáži Excel starosta.

Starosta MČ Petržalka Ján Hrčka ma ako účinkujúcu v Reportéroch požiadal o moje stanovisko ako prílohu k podnetu na Radu pre mediálne služby.
Podnet starostu mi ale vopred nebude zaslaný a mám vychádzať iba z údajov na linke tlačovej besedy starostu ako i z tabuliek a grafických banerov s politickými vyhláseniami zavesenými na webovej stránke samosprávy. (Viď linky na konci stanoviska)

**1.** Starosta vo svojich vyhláseniach na tlačovej konferencií vychádza z nesprávneho predpokladu úmyselného zorganizovania politickej „objednávky“ na jeho diskreditáciu. Podsúva verejnosti lživý obraz zlého úmyslu poškodiť jeho osobu na cti, či organizovať politickú diskreditáciu a to
s konkrétnou témou: výpovede zo strany samosprávy dlhoročným prevádzkam slúžiacim verejnému záujmu, kvôli finančného zisku pre obec.

FAKTY: S touto témou ma oslovila redaktorka Reportérov, nie ja ju. V mojej prvej reakcii som
v rozhovore s ňou zapochybovala, či ňou vybratá téma bude zaujímať celoslovenské publikum
a upozornila som ju na podľa mňa omnoho vážnejšiu tému: rastúci počet šikany a počet detí závislých na drogách v základných školách a nedostatok kurátorov pre deti v Petržalke, (mali sme ich 8, teraz je iba jeden kurátor na celú Petržalku a aj ten je „na pokraji vyhorenia“).
To, že relácia bola redaktorkou alebo inou osobou účelovo zorganizovaná politická „objednávka“ na diskreditáciu starostu je lož.

**2.** Ak je možné niečo vyčítať redakcii, tak je to predhovor k relácii, kde sa nepresne zamieňa „komerčný záujem“ s „vytváraním zisku pre obec“ na úkor verejného záujmu a služieb pre obyvateľov. Je možné konštatovať, že starosta naozaj nemá žiadne osobné komerčné záujmy, ale účelom samosprávy nie je ani vytvárať zisk na úkor služieb verejnosti a na úkor úloh samosprávy.

**Časť reportáže I.: Výpoveď OZ Matka.**

**1.** Starosta sa v relácii nesprávne domnieva, že **zdravotná starostlivosti je v kompetencii župy,
a teda MČ Petržalka nemusí utvárať podmienky na zabezpečovanie zdravotnej starostlivosti.**  Zároveň obhajuje direktívne osobné rozhodovanie o výpovedi nájomcu. Následné využitie daného objektu rieši bez kolektívneho a participatívneho posúdenia účelu prevádzky so zastupiteľstvom
a verí, že jeho rozhodnutia bez participácie je správny postup. Takýto postup je bežný pri súkromnom podnikaní, ale podľa Ústavy SR, Čl. 69 (1) orgánom obce sú:

*a) obecné zastupiteľstvo,
b) starosta obce.* (V tomto poradí)

a podľa zákona o obecnom zriadení: *Obec pri výkone samosprávy okrem iného aj*

*h) utvára a chráni zdravé podmienky a zdravý spôsob života a práce obyvateľov obce, chráni životné prostredie, ako aj utvára podmienky na* ***zabezpečovanie zdravotnej starostlivosti****, na vzdelávanie, kultúru, osvetovú činnosť, záujmovú umeleckú činnosť, telesnú kultúru a šport,*

**2.** Starosta svoju kritiku relácie opiera o nesprávne tvrdenie, že v relácii bolo utajené, že ide nielen o občianske združenie, ale aj o súkromnú lekáreň a súkromné ambulancie.

FAKTY: V relácii sa niekoľkokrát opakuje z úst redaktorky, poslankyne Nicholsonovej, ale aj konateľky OZ Matka, že je tu lekáreň aj ambulancie lekárov a v priestoroch nie je iba občianske združenie.

Napriek týmto faktom starosta zaviedol verejnosť na tlačovke do omylu aj celkom mylným tvrdením, že príspevok od štátu, o ktorým hovorí úradníčka ministerstva na denný psychiatrický stacionár - suma 60 eur na pacienta/deň je suma, ktorú môže poberať len občianske združenie.

Toto tvrdenie je nepravdivé: jednotný štátny príspevok na spomínaný denný stacionár, ktorý je aj podľa úradníčky ministerstva veľmi nízky a nekomerčný na danú službu sa vypláca bez ohľadu na subjekt, ktorý ho prevádzkuje.

**3.** OZ Matka dostala 3 mesačnú výpoveď zo strany MČ a to z dôvodu záujmu MČ čerpať zdroje financií od štátu z vypísaných programov na rekonštrukciu objektu. Teda nie z dôvodu, že by nájomca odmietol platiť, alebo nezaplatil aj obcou navrhnutý komerčný nájom. (Je možné doložiť vecný dôkaz.)

Je preto úplne irelevantné, či Centrum duševného zdravia Matka je mimovládna organizácia alebo súkromná ambulancia a označenie OZ Matka za bieleho koňa je na hranici ohovárania. Nižšie nájomné v nájomnej zmluve uzavreté predchádzajúcimi starostami, bolo takto určené kvôli zachovaniu služby tejto zdravotnej služby pre Petržalčanov. Podobný prístup má napríklad súčasná samospráva k nedostatku učiteľov, ktorým poskytuje obecné byty.

FAKTY:
OZ Matka platilo istú dobu aj za uvoľnené priestory pre OZ Most, ale nikdy neodmietlo včas zaplatiť výmer nájmu, ktorý mu MČ posielala. OZ Matka opakovane žiadala MČ, aby navrhla riešenie, ktorému sa prispôsobí. Na rokovaní o výpovedi bola riešená aj havária kúrenia, ktorú dodávateľ pre Petržalku nacenil po obhliadke v objekte na 50 000 eur (!). OZ Matka si následne opravila haváriu svojpomocne za sumu cca 200 eur.
(Tieto sumy sú doložiteľne aj vecnými dôkazmi. Tieto údaje zazneli na rokovaní s OZ Matka aj za prítomnosti zástupkyne pána starostu, a **je na starostovi,** a**by si vyhodnotil relevantnosť „nezávislej“ obhliadky dodávateľom** a takéto vysoké nacenenie opravy havárie kúrenia v kúte centrálnej miestnosti).

**4.** Starosta na tlačovke celkom opomenul fakt, že **skutočný dôvod výpovede je rekonštrukcia objektu na iný účel z externých zdrojov**, a miesto toho zahltil tlačovú konferenciu konšpiračnými teóriami o nájomcovi a paranoidnými obvineniami o sprisahaní proti starostovi Petržalky.

Všetky excelové tabuľky o príjmoch či ziskoch, ktoré boli dominantnou témou starostovej tlačovej konferencie, mali verejnosti dokázať škandalózne nadmerné zisky a svetlý príklad pre slovenské zdravotníctvo, opomenuli však zahrnúť podstatný fakt, že ich interpretátor si neoveril jednoduchým telefonátom u konateľky, či sa z daného „neuveriteľne vysokého ročného zisku“ 80 000 eur nenakupuje zdravotnícky materiál na ďalší rok a či sa z tejto sumy nevyplácajú mesačné odmeny pre 3 lekárov.

 **Časť reportáže II.: Necitlivá výpoveď klientom zariadenia opatrovateľskej služby MČ Petržalka.**

1. Na tlačovej konferencii zaznelo vyhlásenie starostu o redaktorkinom zneužití subjektívnej skúsenosti poslankyne s predčasným úmrtím jej 92 ročnej matky v 6. stupni odkázanosti, ktorej nebolo, po zavedení nových administratívnych pravidiel v DSS vedením MČ, umožnené počkať na umiestnenie do Petržalského domova seniorov v blízkosti bydliska dcéry a neprežila presun do zariadenia v Devínskej Novej Vsi.

FAKTY:
Bývalý starosta Ftáčnik predpokladal potrebu vybudovať zariadenia pre seniorov v Petržalke a nechal vypracovať a realizovať projekt nemeckých architektov, ktorí mali skúsenosť s podobnými projektami domovov dôchodcov v Nemecku. Projekt sa aj úspešne zrealizoval na objekte Mlynarovičova a stal sa ukážkovým zariadením s veľmi vhodnou dispozíciou pre daný účel. Následne sa mala realizovať aj administratívna stránka projektu a zmena zariadenia sociálnych služieb na zariadenie pre seniorov na príslušných štátnych inštitúciách. Zariadenie opatrovateľskej služby malo ísť do iných priestorov, prípadne časť klientov mala zostať na dolnom poschodí objektu Mlynarovičová. Toto riešenie malo aj finančne stabilizovať financovanie zariadení z príjmu od štátu za klienta v najvyššom stupni odkázanosti (700 eur) aj z platby samotných klientov za pobyt (čo činilo cca 1200 -1400 mesačne za klienta v 6. stupni odkázanosti.)

Napriek snahe riaditeľky sociálnych zariadení Mgr. Soni Chanečkovej ako i vedúcej zariadenia pani Mgr. Stanislavy Šrenkelovej, však o administratívnu zmenu nebol zo strany nasledujúcich starostov Bajana a Hrčku záujem. Podľa vlastných slov riaditeľky sa jej ani neumožnilo o tomto strategickom zámere rokovať so starostom Hrčkom. Dlhodobo upozorňovala, že táto potreba sa v MČ Petržalka vykrýva iba nedostatočnými kapacitami zariadenia v správe Hlavného mesta Bratislava, a problém umiestnenia najstaršej klientely 80 - 90 rokov a v najvyššom stupni odkázanosti riešila posúvaním ročnej výpovede až do doby, kedy sa dostali v poradovníku do zariadenia pre seniorov. V Petržalke pri malej kapacite mestského zariadenia pre petržalských seniorov čakanie trvalo aj niekoľko rokov. Z celkového počtu klientov cca 50 to bolo ročne cca 10-12 ľudí, ktorí boli v zariadení MČ a ktorí sa postupe umiestňovali tam, kde to najviac vyhovovalo kontaktu s najbližšou rodinou.

Poslankyňa teda nehovorila o svoje matke, ktorá už zomrela, ale o cca 10 - 12 ľuďoch vo veku 80 - 90 rokov a viac, ktorí dostali 3 mesačnú výpoveď, a boli presunutí do zariadení mimo bydliska rodiny - niekedy aj do Trnavského či Nitrianskeho kraja. Viacerí členovia rodín sa obracali na poslankyňu aj vedenie MČ s naliehavou prosbou o návrat týchto klientov späť do zariadenia a ku komunite starých ľudí na Mlynarovičovej, a to aj z dôvodu kvalitnej opatrovateľskej služby a veľmi ľudského prístupu personálu ku klientom.

Aj v tomto prípadne prevládol technokratický prístup a byrokracia, ktoré sa nadradili duchu zákona o sociálnych službách, ktorého podstatou je zachovanie ľudskej dôstojnosti na konci života.

**Časť reportáže III.: Výpoveď tenisovým klubom v MČ Petržalka.**

FAKTY: Komunity vytvorené okolo petržalských tenisových klubov sú presne tým, čo PHSR MČ Petržalka nazýva vo svojich cieľoch podporou komunitného života v MČ Petržalka. Predstava starostu, že zaberie tieto lokality a odkúpi objekty športu do správy samosprávy nie je nikde v PHSR ani len naznačená.

Ide čisto o svojvoľné osobné rozhodnutie starostu a jeho nesprávny predpoklad, že „anektovaním“ cudzej dlhoročnej práce robí petržalskej komunite službu. Opätovne je hlavným cieľom priniesť finančný zisk aj za cenu rozbitia komunitného života športovcov aj kvality poskytovanej verejnej služby. Tento svoj zámer neodkomunikoval participatívne so športovými klubmi, poslancami ani so širokou verejnosťou, ale presadzuje „svoju pravdu“ na hulváta bez akéhokoľvek pochopenia a rešpektu k inému názoru.

**Na základe horeuvedených dôvodov a faktov považujem podnet na Radu pre mediálne služby voči redaktorke Reportérov vo veci Excel starosta za neopodstatnený.**

Toto stanovisko citujte iba v plnom znení, bez krátenia a redakčných či editorských úprav; povolenie na jeho použitie máte iba v celosti a bez akýchkoľvek zmien a zásahov do textu.

S pozdravom

Ing. arch Mgr art. Elena Pätoprstá
0905537102
patoprsta@creativenet.sk

Odkaz na tlačovú konferenciu starostu Petržalky:

<https://www.petrzalka.sk/2025-03-05-reporteri-stvr-vyfabulovali-kauzu-na-starostu-petrzalky-hrcku-aj-za-pomoci-poslancov-spravili-zo-statisicoveho-biznisu-krivdu-neziskovke>

alebo TU - <https://www.facebook.com/photo?fbid=936261305158990&set=a.270680088383785>